《过冲寂观》
宋代·蒋璨

兔井桥边鹢首横，过逢仍怯近乡情。
路人失喜交头语，邻犬何知掉尾迎。
重到云房惊落寞，直须金阙早崇成。
百年香火追先志，始信吾宗世济荣。

作者简介：蒋璨（1085~1159）宋诗人。字宣卿，宜兴人，蒋之奇从子。十三岁时父卒，由伯父蒋之奇抚养。博览载籍，操笔成章，尤喜为诗，亦善书，深受伯父器重。后以侍郎守临川，告归。卒赠正义大夫。孙觌称“其诗奇丽清婉，咀嚼有味，如啖蔗然，读之惟恐尽。其拟东坡作，置诗集中，殆不可辨”。所著有《景坡堂诗集》十卷。